Návrh ROZHODNUTIE RADY o pozícii, ktorú má Európska únia zaujať v rámci príslušných výborov Európskej hospodárskej komisie Organizácie Spojených národov, pokiaľ ide o návrhy predpisov týkajúcich sa systémov výstrahy pred vybočením z jazdného pruhu a zdokonalených systémov núdzového brzdenia /* COM/2012/0178 final - 2012/0089 (NLE) */





DÔVODOVÁ SPRÁVA 1. KONTEXT NÁVRHU · Dôvody a ciele návrhu Európska hospodárska komisia Organizácie spojených národov (ďalej len „EHK OSN“) vypracováva na medzinárodnej úrovni harmonizované požiadavky, ktorých cieľom je odstrániť technické prekážky obchodu s motorovými vozidlami medzi zmluvnými stranami revidovanej dohody z roku 1958 a zabezpečiť, aby takéto vozidlá ponúkali vysokú úroveň bezpečnosti a ochrany životného prostredia. EHK OSN nedávno dokončila návrh predpisu o jednotných ustanoveniach pre typové schvaľovanie motorových vozidiel, pokiaľ ide o systémy výstrahy pred vybočením z jazdného pruhu[1] (Lane Departure Warning Systems, LDWS), a návrh predpisu o jednotných ustanoveniach pre typové schvaľovanie motorových vozidiel, pokiaľ ide o zdokonalené systémy núdzového brzdenia[2] (Advanced Emergency Braking Systems, AEBS). Cieľom týchto návrhov predpisov je stanoviť vysokú úroveň bezpečnosti pre motorové vozidlá vybavené LDWS a AEBS a jednotné postupy skúšok pre typové schvaľovanie takýchto vozidiel. Na úrovni EÚ sa povinnosť montáže LDWS a AEBS do určitých motorových vozidiel kategórií M2, N2, M3 a N3 stanovuje v článku 10 nariadenia (ES) č. 661/2009 o všeobecnej bezpečnosti motorových vozidiel[3] a v jeho vykonávacích opatreniach. Cieľom tohto návrhu je vymedziť stanovisko Únie k uvedeným dvom návrhom predpisov EHK OSN týkajúcim sa LDWS a AEBS a tak umožniť, aby Únia zastúpená Komisiou hlasovala za prijatie týchto návrhov. Tým sa teda umožní začlenenie návrhov predpisov EHK OSN o LDWS a AEBS do systému Únie pre typové schvaľovanie motorových vozidiel. · Všeobecný kontext V nariadení (ES) č. 661/2009 sa stanovujú základné požiadavky na typové schvaľovanie motorových vozidiel kategórií M2, M3, N2 a N3, pokiaľ ide o montáž systémov výstrahy pred vybočením z jazdného pruhu (LDWS). Okrem toho sa v ňom stanovujú aj základné požiadavky na typové schvaľovanie motorových vozidiel kategórií M2, M3, N2 a N3, pokiaľ ide o montáž systémov zdokonaleného núdzového brzdenia (AEBS). Pre takéto typové schvaľovanie na úrovni EÚ bolo nevyhnutné stanoviť osobitné postupy, skúšky a požiadavky. Komisia preto v roku 2012 prijala dve nariadenia Komisie, ktorými sa vykonáva nariadenie (ES) č. 661/2009, pokiaľ ide o LDWS a AEBS[4], ktorých technické ustanovenia do veľkej miery vychádzajú z príslušných návrhov predpisov EHK OSN. Preto sa teraz plánuje, že Únia bude v záujme zabezpečenia spoločných harmonizovaných požiadaviek na medzinárodnej úrovni, ktoré uľahčia medzinárodný obchod, hlasovať za prijatie uvedených dvoch návrhov predpisov EHK OSN o LDWS a AEBS. Európske spoločnosti sa tak budú riadiť len jedným súborom požiadaviek uznávaných na celom svete, t. j. v krajinách, ktoré sú zmluvnými stranami revidovanej dohody EHK OSN z roku 1958. · Existujúce ustanovenia v oblasti návrhu Nariadenie (ES) č. 661/2009 zahŕňa požiadavky na typové schvaľovanie motorových vozidiel kategórií M2, M3, N2 a N3, pokiaľ ide o montáž LDWS a AEBS. Komisia okrem toho v roku 2012 prijala dve nariadenia Komisie týkajúce sa LDWS a AEBS, ktorými sa vykonáva nariadenie (ES) č. 661/2009. · Súlad s ostatnými politikami a cieľmi Únie Návrh je v súlade s cieľmi nariadenia (ES) č. 661/2009 o všeobecnej bezpečnosti motorových vozidiel, a je preto v súlade s cieľom EÚ zabezpečiť vysokú úroveň bezpečnosti na cestách a pri práci. 2. VÝSLEDKY KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU · Konzultácie so zainteresovanými stranami Európska komisia pri vypracúvaní návrhu konzultovala so zainteresovanými stranami. Všeobecné konzultácie týkajúce sa plánovaného prístupu vo vzťahu k LDWS a AEBS sa uskutočnili v rámci skupiny CARS 21, do ktorej patria členské štáty, výrobcovia (zástupca EÚ a zástupcovia jednotlivých členských štátov a jednotlivé spoločnosti), výrobcovia komponentov, organizácie v oblasti dopravy a zástupcovia používateľov. O navrhovanom prístupe vo vzťahu k LDWS a AEBS sa diskutovalo aj v rámci Technického výboru – motorové vozidlá, keď sa hlasovalo o dvoch nariadeniach Komisie týkajúcich sa LDWS a AEBS, ktorými sa vykonáva nariadenie (ES) č. 661/2009. · Posúdenie vplyvu Európska komisia dala v súvislosti s nariadením (ES) č. 661/2009 vypracovať posúdenie vplyvu, ktoré zahŕňalo aj LDWS a AEBS. Okrem toho sa v súlade s článkom 14 ods. 3 písm. a) nariadenia (ES) č. 661/2009 uskutočnila štúdia nákladov a prínosov s cieľom zvážiť možnosť neuplatňovania požiadaviek na montáž AEBS a LDWS na niektoré vozidlá alebo triedy vozidiel. 3. PRÁVNE PRVKY NÁVRHU · Zhrnutie navrhovaného opatrenia Návrh umožní Únii zastúpenej Komisiou hlasovať za návrhy týchto predpisov EHK OSN týkajúcich sa LDWS a AEBS. · Právny základ V snahe prispôsobiť sa osobitostiam Zmluvy o fungovaní Európskej únie sa predtým používaný právny základ uvedený v odôvodnení 1 nahradil priamym odkazom na článok 218 ods. 9, keďže bolo potrebné upraviť proces prípravy na zasadnutia pracovnej skupiny WP29, v dôsledku čoho sa zmenila právna forma, ktorou je rozhodnutie Rady a nie rozhodnutie Komisie, ktoré sa v prípravnom procese používalo posledných 14 rokov. · Zásada subsidiarity Na úrovni EÚ sú už požiadavky na LDWS a AEBS harmonizované. Hlasovať za prijatie medzinárodných nástrojov, ako sú návrhy predpisov EHK OSN, a za ich začlenenie do systému Únie pre typové schvaľovanie motorových vozidiel môže len Únia. Takto sa nielen zamedzí fragmentácii vnútorného trhu, ale zabezpečia sa aj zhodné normy v oblasti bezpečnosti a ochrany zdravia v celej EÚ. Ďalšou výhodou sú úspory z rozsahu: výrobky sa môžu vyrábať pre celý európsky a dokonca medzinárodný trh namiesto toho, aby bolo nutné ich prispôsobenie s cieľom získať vnútroštátne typové schválenie v každom jednom členskom štáte. Návrh je preto v súlade so zásadou subsidiarity. · Zásada proporcionality Návrh je v súlade so zásadou proporcionality, pretože nepresahuje rámec toho, čo je potrebné na dosiahnutie cieľa zabezpečiť riadne fungovanie vnútorného trhu a zároveň na dosiahnutie vysokej úrovne bezpečnosti a ochrany verejnosti. · Výber nástrojov Navrhovaný nástroj: rozhodnutie Rady. Rozhodnutie Rady sa považuje za primeraný nástroj, keďže je v súlade s požiadavkami stanovenými v článku 218 ods. 9 ZFEÚ. 4. VPLYV NA ROZPOČET Návrh nemá žiadny vplyv na rozpočet Únie. 5. NEPOVINNÉ PRVKY · Európsky hospodársky priestor Navrhovaný akt sa týka záležitostí EHP, a preto by sa mal rozšíriť na Európsky hospodársky priestor. 2012/0089 (NLE) Návrh ROZHODNUTIE RADY o pozícii, ktorú má Európska únia zaujať v rámci príslušných výborov Európskej hospodárskej komisie Organizácie Spojených národov, pokiaľ ide o návrhy predpisov týkajúcich sa systémov výstrahy pred vybočením z jazdného pruhu a zdokonalených systémov núdzového brzdenia (Text s významom pre EHP) RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 114 v spojení s jej článkom 218 ods. 9, so zreteľom na návrh Európskej komisie, keďže: (1) Rozhodnutím Rady 97/836/ES[5] Únia pristúpila k Dohode Európskej hospodárskej komisie Organizácie Spojených národov („EHK OSN“), ktorá sa týka prijatia jednotných technických predpisov pre kolesové vozidlá, vybavenie a časti, ktoré môžu byť namontované a/alebo používané na kolesových vozidlách, a podmienok pre vzájomné uznávanie schválení udelených na základe týchto predpisov („Revidovaná dohoda z roku 1958“). (2) Cieľom harmonizovaných požiadaviek stanovených v návrhu predpisu Európskej hospodárskej komisie Organizácie Spojených národov (ďalej len „EHK OSN“) o jednotných ustanoveniach pre typové schvaľovanie motorových vozidiel, pokiaľ ide o systémy výstrahy pred vybočením z jazdného pruhu[6], a v návrhu predpisu EHK OSN o jednotných ustanoveniach pre typové schvaľovanie motorových vozidiel, pokiaľ ide o zdokonalené systémy núdzového brzdenia[7], je odstrániť technické prekážky obchodu s motorovými vozidlami medzi zmluvnými stranami revidovanej dohody z roku 1958 a zaistiť, aby tieto vozidlá ponúkali vysokú úroveň bezpečnosti a ochrany. (3) V nariadení Európskeho parlamentu a Rady (ES) č. 661/2009 z 13. júla 2009 o požiadavkách typového schvaľovania na všeobecnú bezpečnosť motorových vozidiel, ich prípojných vozidiel a systémov, komponentov a samostatných technických jednotiek určených pre tieto vozidlá[8] sa stanovuje povinnosť montáže systémov výstrahy pred vybočením z jazdného pruhu a zdokonalených systémov núdzového brzdenia do určitých motorových vozidiel kategórií M2, N2, M3 a N3. (4) Je vhodné stanoviť pozíciu, ktorá sa má v mene Únie zaujať v Administratívnom výbore revidovanej dohody z roku 1958, pokiaľ ide o prijatie uvedených návrhov predpisov EHK OSN. PRIJALA TOTO ROZHODNUTIE: Článok 1 Európska únia zaujme v Administratívnom výbore revidovanej dohody z roku 1958 týkajúcej sa prijatia jednotných technických predpisov pre kolesové vozidlá, vybavenie a časti, ktoré môžu byť namontované a/alebo používané na kolesových vozidlách, a podmienok pre vzájomné uznávanie schválení udelených na základe týchto predpisov pozíciu hlasovať za návrh predpisu EHK OSN o jednotných ustanoveniach pre typové schvaľovanie motorových vozidiel, pokiaľ ide o systémy výstrahy pred vybočením z jazdného pruhu, uvedený v dokumentoch ECE TRANS/WP.29/2011/78, ECE TRANS/WP.29/2011/89 a ECE TRANS/WP.29/2011/91. Článok 2 Európska únia zaujme v Administratívnom výbore revidovanej dohody z roku 1958 týkajúcej sa prijatia jednotných technických predpisov pre kolesové vozidlá, vybavenie a časti, ktoré môžu byť namontované a/alebo používané na kolesových vozidlách, a podmienok pre vzájomné uznávanie schválení udelených na základe týchto predpisov pozíciu hlasovať za návrh predpisu EHK OSN o jednotných ustanoveniach pre typové schvaľovanie motorových vozidiel, pokiaľ ide o zdokonalené systémy núdzového brzdenia, uvedený v dokumentoch ECE TRANS/WP.29/2011/92, ECE TRANS/WP.29/2011/92/Amend.1, ECE TRANS/WP.29/2011/93 a ECE TRANS/WP.29/2011/93/Amend.1. Článok 3 Toto rozhodnutie nadobúda účinnosť dňom jeho prijatia. V Bruseli Za Radu predseda [1] Dokumenty EHK OSN ECE TRANS/WP.29/2011/78 a ECE TRANS/WP.29/2011/89 a ECE TRANS/WP.29/2011/91. [2] Dokumenty EHK OSN ECE TRANS/WP.29/2011/92, ECE TRANS/WP.29/2011/92/Amend. 1, ECE TRANS/WP.29/2011/93 a ECE TRANS/WP.29/2011/93/Amend. 1. [3] Ú.v. EÚ L 200, 31.7.2009, s. 1. [4] Ú.v. EÚ L 110, 24.4.2012, s. 18 a Ú.v. EÚ L 109, 21.4.2012, s.1. [5] Ú. v. ES L 346, 17.12.1997, s. 78. [6] Dokumenty EHK OSN ECE TRANS/WP.29/2011/78, ECE TRANS/WP.29/2011/89 a ECE TRANS/WP.29/2011/91. [7] Dokumenty EHK OSN ECE TRANS/WP.29/2011/92, ECE TRANS/WP.29/2011/92/Amend. 1, ECE TRANS/WP.29/2011/93 a ECE TRANS/WP.29/2011/93/Amend. 1. [8] Ú. v. EÚ L 200, 31.7.2009, s. 1.